Göteborgi filmifestivali korraldajad otsivad filmifänni, kes oleks valmis veetma nädala majakasaarel üksinduses filme vaadates.
Sobiv kandidaat saadetakse Rootsi läänerannikul asuvale Pater Nosteri saarele, kus ta saab ööbida hotelliks ümber ehitatud tuletornis, kirjutab The Hollywood Reporter.
Tuletornis on üles seatud suure ekraaniga tuba, kus filmifänn saab vaadata 60 filmi, mis filmifestivali selle aasta kavas on.
"Sul on seal olemas kõik, mida vaja on – hea söök ja jook, mugav voodi – ellu jäämise pärast muretsema ei pea. Küll aga ei tohi sa endaga ühtegi asja kaasa võtta – ei telefoni, arvutit või isegi raamatut," selgitas festivali kunstiline juht Jonas Holmberg.
"Sa saad vaadata laineid ja sa saad vaadata filme," lisas ta.
Sobiv kandidaat peab olema filmientusiast, olema nõus iga päev videoblogi salvestama ning lisaks peab ta olema vaimselt ja emotsionaalselt võimeline nädalapikkuse isolatsiooniga hakkama saama.
Filmifestivali kodulehel registreerinutest valitakse välja kandidaadid, kellega viiakse läbi üks ühele intervjuud, mille põhjal selgitatakse välja konkursi võitja.
Eksperiment on insipireeritud koroonapandeemia tingitud olukorrast, mil kinod olid kinni ja inimesed karantiinis. Nii tekkis filmifestivali korraldajatel mõte uurida, millist mõju isolatsioon indiviidile avaldab ja milline on filmide roll pandeemiajärgses maailmas.
Göteborgi filmifestival toimub 29. jaanuarist 8. veebruarini.
Toimetaja: Victoria Maripuu